“ไบเดน” เซย์โนส่งเครื่องบินรบ F-16 ช่วยยูเครน
“โจ ไบเดน” ประธานาธิบสหรัฐ ปฏิเสธส่งเครื่องบินรบ F-16 ไปยังยูเครน
“โจ ไบเดน” ประธานาธิบสหรัฐ ปฏิเสธส่งเครื่องบินรบ F-16 ไปยังยูเครน
31 ม.ค. 2566

ประธานาธิบดีโจ ไบเดน ของสหรัฐเปิดเผยในวันจันทร์ (30 ม.ค.) ว่า จะไม่อนุมัติให้จัดส่งเครื่องบินรบ F-16 ไปยังยูเครน โดยเมื่อถูกถามถึงความเป็นไปได้ในการตัดสินใจส่งเครื่องบินรบไปยังยูเครน ปธน.ไบเดนตอบสั้นๆ ว่า “ไม่”
นอกจากนี้ หลังการเดินทางกลับมาจากเมืองบัลติมอร์ รัฐแมรีแลนด์ ปธน.ไบเดนยังกล่าว ณ ทำเนียบขาวว่า เขากำลังวางแผนที่จะไปเยือนโปแลนด์ แต่ยังไม่ทราบกำหนดเวลาที่แน่นอน
โดยสำนักข่าวซินหัวระบุว่า ถ้อยแถลงของปธน.ไบเดนมีขึ้นในช่วงที่มีการถกเถียงกันว่าควรดำเนินการติดอาวุธให้กับยูเครนหรือไม่ เช่นการส่งมอบเครื่องบินขับไล่ที่ผลิตโดยชาติตะวันตก หลังจากที่ยูเครนทำสงครามกับรัสเซียมาเกือบหนึ่งปีแล้ว แต่สงครามดังกล่าวไม่มีทีท่าว่าจะสิ้นสุดลงในอนาคตอันใกล้
ทั้งนี้แม้ยูเครนจะพยายามร้องขอเครื่องบินรบจากชาติตะวันตกอย่างต่อเนื่อง แต่ชาติตะวันตกมองว่าเครื่องบินรบเป็นสิ่งต้องห้ามในแง่ของความช่วยเหลือทางทหารสำหรับยูเครน เนื่องจากกังวลว่าการส่งมอบดังกล่าวจะทำให้ความขัดแย้งลุกลามบานปลายจนไม่สามารถควบคุมได้